
Teriflunomide Teva GmbH 14 mg filmtabletta

teriflunomid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer a Teriflunomide Teva GmbH és milyen betegségek esetén alkalmazható?
2. Tudnivalók a Teriflunomide Teva GmbH alkalmazása előtt
3. Hogyan kell szedni a Teriflunomide Teva GmbH‑t?
4. Lehetséges mellékhatások
5. Hogyan kell a Teriflunomide Teva GmbH‑t tárolni?
6. A csomagolás tartalma és egyéb információk


1. Milyen típusú gyógyszer a Teriflunomide Teva GmbH és milyen betegségek esetén alkalmazható?

Milyen típusú gyógyszer a Teriflunomide Teva GmbH?
A Teriflunomide Teva GmbH hatóanyaga a teriflunomid, egy úgynevezett immunmoduláns szer, amely úgy szabályozza az immunrendszert, hogy korlátozza annak az idegrendszer ellen irányuló támadását.

Milyen betegségek esetén alkalmazható a Teriflunomide Teva GmbH?
A Teriflunomide Teva GmbH a szklerózis multiplex relapszáló‑remittáló (súlyosbodó‑tünetmentessé váló) formájában szenvedő felnőtt és (10 éves, valamint idősebb) gyermek és serdülőkorú betegek kezelésére szolgál.

Mi a szklerózis multiplex?
A szklerózis multiplex (rövidítve: SM) egy hosszan tartó betegség, amely a központi idegrendszerre van hatással. A központi idegrendszer az agyból és a gerincvelőből áll. A szklerózis multiplexben kialakuló gyulladás károsítja a központi idegrendszer idegeit körülvevő védőhüvelyt (az úgynevezett mielint). A mielin elvesztését demielinizációnak nevezik. Ez megakadályozza az idegek megfelelő működését.

A szklerózis multiplex relapszáló formájában szenvedő betegeknél a testi (fizikai) tünetek ismételt rohamokban (relapszusok) jelentkeznek, amelyeket a nem megfelelően működő idegek okoznak. Ezek a tünetek betegenként eltérhetnek, de az alábbiak általában jelen vannak közöttük: 
· járási nehézség; 
· látászavarok;
· egyensúlyzavarok.

A relapszusok elmúltával a tünetek teljesen eltűnhetnek, de egy idő után néhány tünet már a relapszusok között is megmaradhat. Ez olyan testi fogyatékosságot okozhat, amely megnehezítheti a mindennapi tevékenységek végzését.

Hogyan hat a Teriflunomide Teva GmbH?
A Teriflunomide Teva GmbH segít megvédeni a központi idegrendszert az immunrendszer okozta támadásoktól azáltal, hogy korlátozza bizonyos fehérvérsejtek (limfociták) termelődését. Ez gátolja a SM‑ben kialakuló, idegsejt‑károsodást okozó gyulladást.


2. Tudnivalók a Teriflunomide Teva GmbH alkalmazása előtt

Ne szedje a Teriflunomide Teva GmbH‑t:
· ha allergiás a teriflunomidra vagy a gyógyszer (6. pontban felsorolt) egyéb összetevőjére;
· ha teriflunomid vagy leflunomid szedése után bármikor súlyos bőrkiütés vagy bőrhámlás, hólyagképződés és/vagy szájfekély jelentkezett Önnél;
· ha súlyos májproblémai vannak;
· ha Ön terhes, ha fennáll Önnél a terhesség lehetősége vagy szoptat;
· ha olyan súlyos problémája van, amely hatással van az immunrendszerére, például szerzett immunhiányos szindróma (AIDS);
· ha súlyos csontvelő‑betegsége van, vagy ha a vérében túl kevés a vörösvértestek, a fehérvérsejtek vagy a vérlemezkék száma;
· ha valamilyen súlyos fertőzésben szenved;
· ha súlyos veseproblémai vannak, amelyek művesekezelést igényelnek;
· ha a vérében nagyon kevés a fehérje (hipoproteinémia).
Ha a fentiek bármelyikében bizonytalan, beszéljen kezelőorvosával vagy gyógyszerészével, mielőtt elkezdi szedni ezt a gyógyszert.

Figyelmeztetések és óvintézkedések
A Teriflunomide Teva GmbH szedése előtt beszéljen kezelőorvosával vagy gyógyszerészével, ha:
· májproblémái vannak és/vagy nagy mennyiségű alkoholt fogyaszt. Kezelőorvosa a kezelés előtt és alatt vérvizsgálatokat fog kérni annak ellenőrzésére, hogy mennyire jól működik az Ön mája. Ha a vérvétel azt mutatja, hogy májbetegsége van, akkor kezelőorvosa leállíthatja a Teriflunomide Teva GmbH‑kezelést. Kérjük, olvassa el a 4. pontot.
· magas a vérnyomása (hipertóniája van), függetlenül attól, hogy gyógyszerrel beállított‑e a vérnyomása vagy sem. A Teriflunomide Teva GmbH vérnyomás-emelkedést okozhat. Kezelőorvosa a kezelés megkezdése előtt, majd ezt követően rendszeresen ellenőrizni fogja az Ön vérnyomását. Kérjük, olvassa el a 4. pontot.
· fertőzése van. A Teriflunomide Teva GmbH szedésének megkezdése előtt kezelőorvosa ellenőrizni fogja, hogy elegendő fehérvérsejt és vérlemezke van‑e az Ön vérében. Mivel a Teriflunomide Teva GmbH csökkenti a fehérvérsejtek számát a vérben, ez befolyásolhatja Önnél a fertőzésekkel szembeni védekezési képességét. Kezelőorvosa akkor is vérvételt kérhet a fehérvérsejtek számának ellenőrzésére, ha Ön úgy érzi, hogy elkapott valamilyen fertőzést. Herpeszvírus okozta fertőzések, köztük ajakherpesz és övsömör (herpesz zoszter) előfordulhatnak a teriflunomid-kezeléssel kapcsolatban. Néhány esetben súlyos szövődmények jelentkeztek. Azonnal értesítse kezelőorvosát, ha úgy véli herpeszvírus okozta fertőzés tünetei jelentkeztek Önnél. Kérjük, olvassa el a 4. pontot.
· súlyos bőrreakciója van;
· légzőszervi panaszai vannak;
· gyengeséget, zsibbadást és fájdalmat érez a kezeiben és lábaiban;
· védőoltást fog kapni;
· leflunomidot szed a teriflunomiddal együtt;
· most állítják át teriflunomidra vagy teriflunomidról állítják át másik készítményre;
· egy specifikus vérvizsgálatot (kalciumszint‑meghatározás) fognak elvégezni Önnél. Előfordulhat, hogy a vizsgálat a kalciumszint tévesen alacsony értékét mutatja ki.

Beszéljen kezelőorvosával vagy gyógyszerészével:
· ha bőrfekélyek jelentkeznek Önnél, vagy sebgyógyulási zavart észlel a Teriflunomide Teva GmbH-kezelés alatt;
· ha nagyobb műtétje lesz, vagy nemrég nagyobb műtéten esett át, vagy ha műtét után még nem gyógyult be a sebe. A Teriflunomide Teva GmbH sebgyógyulási zavarokat okozhat.

Légzőszervi reakciók
Tájékoztassa kezelőorvosát, ha megmagyarázhatatlan köhögés vagy nehézlégzés (légszomj) jelentkezik Önnél. Kezelőorvosa további vizsgálatokat írhat elő.

Gyermekek és serdülők
A Teriflunomide Teva GmbH nem alkalmazható 10 évesnél fiatalabb gyermekeknél, mivel a gyógyszert nem vizsgálták az ebbe a korcsoportba tartozó, szklerózis multiplexben szenvedő betegeknél.
A fent felsorolt figyelmeztetések és óvintézkedések a gyermekekre és a serdülőkre is vonatkoznak. A következő információk a gyermeknek és gondviselőiknek fontosak:
-	hasnyálmirigygyulladást figyeltek meg a teriflunomiddal kezelt betegeknél. A kezelőorvos vérvizsgálatokat rendelhet gyermekénél a hasnyálmirigy-gyulladás gyanúja esetén.

Egyéb gyógyszerek és a Teriflunomide Teva GmbH
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Ez a vény nélkül kapható készítményekre is vonatkozik.
Különösen fontos, hogy közölje kezelőorvosával vagy gyógyszerészével, ha az alábbiak bármelyikét szedi:
· leflunomid, metotrexát, valamint más gyógyszerek, amelyek hatással vannak az immunrendszerre (ezeket gyakran nevezik immunszupresszánsoknak vagy immunmodulánsoknak);
· rifampicin (tuberkulózis vagy más fertőzések kezelésére alkalmazott gyógyszer);
· karbamazepin, fenobarbitál, fenitoin, amelyek epilepszia kezelésére szolgálnak;
· közönséges orbáncfű (depresszió kezelésére alkalmazott gyógynövénytartalmú gyógyszer);
· repaglinid, pioglitazon, nateglinid vagy roziglitazon, cukorbetegség (diabétesz) kezelésére;
· daunorubicin, doxorubicin, paklitaxel vagy topotekán, rákbetegség kezelésére;
· duloxetin, amely depresszió, húgyúti inkontinencia vagy cukorbetegek vesebetegségének kezelésére szolgál;
· aloszetron, súlyos hasmenés kezelésére;
· teofillin, asztma kezelésére;
· tizanidin, ami egy izomlazító;
· warfarin, egy vérhígító (antikoaguláns), ami a vérrögképződés megelőzésére szolgál;
· szájon át szedett fogamzásgátlók (amelyek etinilösztradiolt, levonorgesztrelt tartalmaznak);
· cefaklór, benzilpenicillin (penicillin G), ciprofloxacin, fertőzések kezelésére;
· indometacin, ketoprofen, fájdalomcsillapításra vagy gyulladás csökkentésére;
· szívbetegség kezelésére szolgáló furoszemid;
· cimetidin, a gyomorsav csökkentésére;
· zidovudin, az AIDS kezelésére;
· rozuvasztatin, szimvasztatin, atorvasztatin, pravasztatin, a magas koleszterinszint (hiperkoleszterinémia) ellen;
· szulfaszalazin, gyulladásos bélbetegség vagy reumás ízületi gyulladás kezelésére;
· kolesztiramin, magas koleszterinszint kezelésére vagy májbetegség esetén a viszketés enyhítésére;
· orvosi szén a gyógyszerek vagy más anyagok felszívódásának csökkentésére.

Terhesség és szoptatás
Ne szedje a Teriflunomide Teva GmbH‑t, ha Ön terhes, vagy úgy gondolja, hogy terhes lehet. Ha a Teriflunomide Teva GmbH‑t a terhesen szedi, vagy a szedése közben teherbe esik, megnő annak valószínűsége, hogy születendő gyermekénél rendellenességek alakulnak ki. Fogamzóképes nők kizárólag úgy szedhetik ezt a gyógyszert, ha közben megbízható fogamzásgátló módszert alkalmaznak.
Ha a Teriflunomide Teva GmbH‑kezelésben részesülő lánygyermeke először kezd menstruálni, Önnek tájékoztatnia kell erről a kezelőorvost, aki ismertetni fogja a fogamzásgátló módszereket és a terhesség esetén fennálló, magzatra gyakorolt lehetséges kockázatokat.

Tájékoztassa kezelőorvosát, ha azt tervezi, hogy a Teriflunomide Teva GmbH‑kezelés befejezése után gyermeket szeretne, mert ebben az esetben biztosnak kell lenni abban, hogy a gyógyszer nagy része kiürült a szervezetéből a tervezett teherbeesés előtt. A hatóanyag kiürülése természetes úton akár 2 évig is eltarthat. Ez a kiürülési folyamat néhány hét időtartamra csökkenthető le, bizonyos gyógyszerek szedésével, amelyek felgyorsítják a teriflunomid szervezetből történő távozását.

Mindkét esetben vérvétellel kell ellenőrizni, hogy a hatóanyag megfelelő mértékben kiürült‑e az Ön szervezetéből, vagyis kezelőorvosának megerősítésére van szüksége arra vonatkozóan, hogy a teriflunomid vérszintje már olyan mértékben lecsökkent, ami lehetővé teszi a terhességet. 

A laboratóriumi vizsgálatokkal kapcsolatos további információkért forduljon kezelőorvosához.

Ha a Teriflunomide Teva GmbH‑kezelés alatt, illetve a kezelés vége utáni két éven belül azt gyanítja, hogy terhes lehet, akkor mindenképpen abba kell hagynia a Teriflunomide Teva GmbH szedését és azonnal fel kell keresnie kezelőorvosát egy terhességi teszt elvégzése érdekében. 
Ha a teszt azt igazolja, hogy Ön terhes, akkor kezelőorvosa valószínűleg javasolni fog bizonyos gyógyszereket, amelyek gyorsan és hatékonyan kiürítik a teriflunomidot az Ön szervezetéből, ami csökkentheti a születendő gyermekét érintő kockázatot.

Fogamzásgátlás
A Teriflunomide Teva GmbH‑kezelés ideje alatt és a kezelés után is hatékony fogamzásgátlást kell alkalmaznia. A teriflunomid még sokáig a vérében marad azután is, hogy abbahagyta a gyógyszer szedését. Ezért a kezelés vége után is folytatni kell a hatékony fogamzásgátlást.
· Ezt mindaddig be kell tartania, amíg a teriflunomide vérszintje megfelelően alacsony szintre csökken, amit kezelőorvosa fog ellenőrizni.
· Beszélje meg kezelőorvosával, hogy melyik a legalkalmasabb fogamzásgátlási módszer az Ön számára, és akkor is beszéljen vele, ha valamilyen oknál fogva változtatni kell a fogamzásgátlási módszeren.

Ne szedje a Teriflunomide Teva GmbH‑t, amíg szoptat, mert a teriflunomid bejut az anyatejbe.

A készítmény hatásai a gépjárművezetéshez és gépek kezeléséhez szükséges képességekre
A Teriflunomide Teva GmbH szédülést okozhat, ami ronthatja az Ön koncentráló‑ és a reakcióképességét. Ha ilyen mellékhatást észlel, ne vezessen járművet és ne kezeljen gépet.

A Teriflunomide Teva GmbH laktózt tartalmaz
A Teriflunomide Teva GmbH laktózt (egy bizonyos típusú cukrot) tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

A Teriflunomide Teva GmbH alluravörös AC-t (E129) tartalmaz
Az alluravörös AC (E129) allergiás reakciókat okozhat.

A Teriflunomide Teva GmbH nátriumot tartalmaz
A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.


3. Hogyan kell szedni a Teriflunomide Teva GmbH‑t?

A Teriflunomide Teva GmbH‑kezelést a szklerózis multiplex kezelésében jártas orvos fogja felügyelni.

A gyógyszert mindig a kezelőorvos által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát.

Felnőttek
A készítmény ajánlott adagja naponta egy 14 mg‑os filmtabletta.

Gyermekek és serdülők (10 évesek és idősebbek)
Az adag a testtömegtől függ:
· 40 kg testtömeg feletti gyermekek és serdülők számára: naponta egy 14 mg‑os tabletta;
· 40 kg vagy ennél alacsonyabb testtömegű gyermekeknek és serdülőknek: naponta egy 7 mg‑os tabletta.
Ezen betegek számára más, a teriflunomidot kisebb hatáserősségben tartalmazó gyógyszerek (7 mg‑os tabletták) állnak rendelkezésre. 

Azokat a gyermekeket és serdülőket, akiknek a testtömege stabilan 40 kg felett van, a kezelőorvos napi egy 14 mg‑os tablettára fogja átállítani.

Az alkalmazással kapcsolatos tudnivalók és az alkalmazás módja
A Teriflunomide Teva GmbH‑t szájon át kell bevenni. A Teriflunomide Teva GmbH‑t naponta egyszeri adagban kell bevenni, bármely napszakban. A tablettát egészben kell lenyelni egy kis vízzel.
A Teriflunomide Teva GmbH étkezés közben vagy attól függetlenül is bevehető.

Ha az előírtnál több Teriflunomide Teva GmbH‑t vett be
Ha túl sok Teriflunomide Teva GmbH‑t vett be, azonnal hívja fel kezelőorvosát. A 4. pontban leírt mellékhatásokhoz hasonlókat tapasztalhat.

Ha elfelejtette bevenni a Teriflunomide Teva GmbH‑t
Ne vegyen be kétszeres adagot a kihagyott tabletta pótlására. A következő adagot a tervezett időpontban vegye be.

Ha idő előtt abbahagyja a Teriflunomide Teva GmbH szedését
Kezelőorvosával való előzetes megbeszélés nélkül ne hagyja abba a Teriflunomide Teva GmbH szedését, illetve ne változtassa meg az adagot.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 
Ez a gyógyszer a következő mellékhatásokat okozhatja.

Súlyos mellékhatások

Egyes mellékhatások súlyosak lehetnek vagy súlyossá válhatnak. Azonnal szóljon kezelőorvosának, ha ezek bármelyikét észleli.

Gyakori (10-ből legfeljebb 1 beteget érinthet)
· hasnyálmirigy-gyulladás, amely olyan tünetekkel jelentkezhet, mint a hasi fájdalom, hányinger és hányás (gyakorisága gyermekeknél és serdülőknél gyakori, felnőtteknél nem gyakori).

Nem gyakori (100-ból legfeljebb 1 beteget érinthet)
· allergiás reakciók, melyek olyan tünetekkel jelentkezhetnek, mint a bőrkiütés, csalánkiütés, az ajak, a nyelv és az arc vizenyős duzzanata vagy a hirtelen jelentkező nehézlégzés;
· súlyos bőrreakciók, melyek olyan tünetekkel jelentkezhetnek, mint a bőrkiütés, hólyagképződés, láz, vagy a szájban keletkező fekélyek;
· súlyos fertőzések vagy vérmérgezés (szepszis) (egy potenciálisan életet veszélyeztető fertőzés típus) melyek olyan tünetekkel jelentkezhetnek, mint a magas láz, reszketés, hidegrázás, csökkent vizeletürítés vagy zavartság;
· tüdőgyulladás, amely olyan tünetekkel jelentkezhet, mint a légszomj vagy a tartós köhögés.

Nem ismert (a gyakoriság a rendelkezésre álló adatokból nem állapítható meg)
· súlyos májbetegség, melynek tünetei közé tartozhat a bőr és a szemfehérje sárgás elszíneződése, a normálisnál sötétebb színű vizelet, megmagyarázhatatlan hányinger vagy hányás, illetve a hasi fájdalom.

Egyéb mellékhatások a következő gyakorisággal fordulhatnak elő:

Nagyon gyakori (10-ből több mint 1 beteget érinthet)
· fejfájás;
· hasmenés, hányinger;
· bizonyos májenzimek (GPT) emelkedett szintje a vérben, amit vérvizsgálattal mutatnak ki;
· a haj elvékonyodása.

Gyakori (10-ből legfeljebb 1 beteget érinthet)
· influenza, felső légúti fertőzés, húgyúti fertőzés, hörgőgyulladás, arcüreggyulladás, torokfájás és nyelési nehézség, hólyaghurut, vírusos gyomor‑ és bélfertőzés, fogfertőzés, gégegyulladás, a láb gombás fertőzése;
· herpeszvírus okozta fertőzések; köztük ajakherpesz és övsömör (herpesz zoszter) olyan tünetekkel; mint hólyagok megjelenése, égő érzés, viszketés, zsibbadás vagy bőrfájdalom, jellemzően a felsőtest vagy az arc egyik oldalán; valamint egyéb tünetek, mint a láz és gyengeség,
· vérvizsgálati eredmények: csökkent vörösvértestszám (vérszegénység), eltérések a májenzimszintekben és a fehérvérsejtszámban (lásd 2. pont), valamint egy izom‑enzim (kreatin‑foszfokináz) szintjének megemelkedése;
· enyhe allergiás reakciók;
· szorongás;
· bizsergés, gyengeség, érzéskiesés, zsibbadás, vagy fájdalom a derékban vagy a lábszárban (isiász); érzéskiesés, égő érzés, bizsergés vagy fájdalom a kézben és az ujjakban (kéztőalagút szindróma);
· szívdobogásérzés;
· vérnyomás‑emelkedés;
· hányás, fogfájás, felhasi fájdalom;
· bőrkiütések, faggyúmirigy-gyulladás (akné);
· fájdalom az ínakban, ízületekben, csontokban vagy izmokban (muszkuloszkeletális fájdalom);
· a megszokottnál gyakoribb vizelési inger;
· erős menstruációs vérzés;
· fájdalom;
· erőtlenség vagy gyengeség (aszténia);
· fogyás.

Nem gyakori (100-ból legfeljebb 1 beteget érinthet)
· a vérlemezkék számának csökkenése (enyhe trombocitopénia);
· fokozott érzékelés vagy érzékenység, főként a bőrön; szúró vagy lüktető fájdalom egy vagy több ideg mentén; 
· a kar vagy láb idegeiben jelentkező elváltozás (perifériás neuropátia);
· körömrendellenességek, súlyos bőrreakciók;
· sérülés után jelentkező (poszttraumás) fájdalom;
· pikkelysömör (pszoriázis);
· a száj/ajkak gyulladása;
· kóros vérzsír (lipid)‑szintek;
· vastagbélgyulladás (kólitisz).

Ritka (1000-ből legfeljebb 1 beteget érinthet)
-	májgyulladás vagy májkárosodás.

Nem ismert (a gyakoriság a rendelkezésre álló adatokból nem állapítható meg)
-	magas vérnyomás a tüdőben.

Gyermekek (10 évesek és idősebbek) és serdülők
A fent felsorolt mellékhatások a gyermekekre és a serdülőkre is vonatkoznak. A következő kiegészítő információ a gyermeknek, serdülőknek és gondviselőiknek fontosak:

Gyakori (10-ből legfeljebb 1 beteget érinthet)
-	hasnyálmirigy-gyulladás.

[bookmark: _Hlk517177201][bookmark: _Hlk505590120]Mellékhatások bejelentése

[bookmark: _Hlk517177192]Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Teriflunomide Teva GmbH‑t tárolni?

A gyógyszer gyermekektől elzárva tartandó!

A dobozon és a tokon feltüntetett lejárati idő (Felhasználható:/EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. A csomagolás tartalma és egyéb információk

Mit tartalmaz a Teriflunomide Teva GmbH?

A készítmény hatóanyaga a teriflunomid. 
14 mg teriflunomidot tartalmaz filmtablettánként.
Egyéb összetevők:
Tablettamag: a laktóz‑monohidrát, kukoricakeményítő, mikrokristályos cellulóz, hidroxipropilcellulóz, karboximetilkeményítő‑nátrium („A” típus), vízmentes kolloid szilícium‑dioxid, magnézium‑sztearát.
Filmbevonat: hipromellóz, titán‑dioxid (E171), indigókármin alumínium lakk (E132), glicerin, talkum, brilliantkék FCF alumínium lakk (E133), alluravörös AC alumínium lakk (E129).

Milyen a Teriflunomide Teva GmbH külleme és mit tartalmaz a csomagolás?
Körülbelül 7 mm átmérőjű, kék színű, kerek, mindkét oldalán domború filmtabletta, egyik oldalán „14” mélynyomású jelöléssel ellátva. 

A Teriflunomide Teva GmbH az alábbi kiszerelésekben kapható:
14 vagy 28 db filmtabletta OPA/Al/PVC//Al buborékcsomagolásban és tokban, dobozban, amely 14 (1 db 14 tablettás tok), 28 (1 db 28 tablettás tok), 84 (3 db 28 tablettás tok) és 98 (7 db 14 tablettás tok) filmtablettát tartalmaz.

14, 28, 84 és 98 db filmtabletta OPA/Al/PVC//Al buborékcsomagolásban tok nélkül, dobozban. 

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja 

TEVA GmbH
Graf-Arco-Str. 3, 
89079 Ulm, 
Németország

Gyártó

HBM Pharma s.r.o.
Sklabinská 30
SK-036 80 Martin
Szlovákia


Ezt a gyógyszert az Európai Gazdasági Térség tagállamaiban az alábbi neveken engedélyezték:

	Ciprus
	Teriflunomide Teva 

	Csehország
	Teriflunomide Teva B.V.

	Dánia
	Teriflunomide Teva

	Észtország
	Teriflunomide TevaPharm

	Finnország
	Teriflunomide ratiopharm 14 mg tabletti, kalvopäällysteinen

	Franciaország
	Tériflunomide Teva Santé 14 mg, comprimé pelliculé

	Görögország
	Teriflunomid Teva 

	Hollandia
	Teriflunomide Teva 14 mg filmomhulde tabletten

	Horvátország
	Teriflunomid Teva 14 mg filmom obložene tablete

	Izland
	Teriflunomide Teva

	Lettország
	Teriflunomide TevaPharm 14 mg apvalkotās tablets

	Magyarország
	Teriflunomide Teva GmbH 14 mg filmtabletta

	Németország
	Teriflunomid-ratiopharm 14 mg Filmtabletten 

	Norvégia
	Teriflunomide Teva

	Olaszország
	TERIFLUNOMIDE TEVA ITALIA

	Portugália
	Teriflunomida Teva

	Románia
	Teriflunomidă Teva 14 mg, comprimate 

	Spanyolország
	Teriflunomide Tevagen 14 mg comprimidos recubiertos con película EFG

	Szlovákia
	Teriflunomid Teva B.V.



OGYI-T-24611/01	14×(1×14)	OPA/Al/PVC//Al buborékcsomagolásban, tokban
OGYI-T-24611/02	14×	OPA/Al/PVC//Al buborékcsomagolásban
OGYI-T-24611/03	28×(1×28)	OPA/Al/PVC//Al buborékcsomagolásban, tokban
OGYI-T-24611/04	28×	OPA/Al/PVC//Al buborékcsomagolásban
OGYI-T-24611/05	84×(3×28)	OPA/Al/PVC//Al buborékcsomagolásban, tokban
OGYI-T-24611/06	84×	OPA/Al/PVC//Al buborékcsomagolásban
OGYI-T-24611/07	98×(7×14)	OPA/Al/PVC//Al buborékcsomagolásban, tokban
OGYI-T-24611/08	98×	OPA/Al/PVC//Al buborékcsomagolásban

A betegtájékoztató legutóbbi felülvizsgálatának dátuma: 2026. augusztus.

